Vrou vra glo ook 'skelmpie' om hoteleienaar te vermoor | Maroela Media
Vrou vra glo ook 'skelmpie' om hoteleienaar te vermoor
Die weduwee van Leon Brits (41), eienaar van die gewilde Pofadder-hotel in die Noord-Kaap, het glo nie net by haar vriend, Jacques van Vuuren, aangeklop toe sy die moord op Leon beplan het nie. Die staat het Donderdag tydens Suretha Brits se borgtogaansoek beweer dat sy ook "een van haar minnaars" gevra het om haar man te laat vermoor. Haar familie het kwansuis ook geweet van Suretha en dié man se buite-egtelike verhouding.
Volgens 'n beëdigde verklaring wat verlede week in die hof voorgelees is, word aangevoer dat Suretha uiters ongelukkig in haar huwelik was, maar nie van haar man wou skei nie omdat haar kinders kwansuis daaronder sou ly. Sy het ook glo verskeie kere in die verlede aan haar minnaar gesê dat sy Leon wou laat "uithaal".
Suretha (30) het Donderdag en Vrydag in die landdroshof op Pofadder verskyn waar haar borgtogaansoek voortgegaan het. Sy staan tereg op die moord op haar man.
Maroela Media het vroeër berig Suretha het glo derduisende rande betaal om Leon te laat vermoor en sy het glo ook die hele moord haarfyn beplan. Dié inligting het uitgekom tydens die pleitooreenkoms wat Van Vuuren 'n maand gelede met die staat gesluit het.
Die staat het Donderdag op grond van verklarings van getuies aangevoer dat Suretha seksuele verhoudings met ander mans gehad het terwyl sy en Brits getroud was.
Die staatsaanklaer, adv. Hannes Cloete, het 'n verklaring van Denton Nienaber (40), een van haar sogenaamde minnaars, voor die hof gedien.
Luidens die verklaring het Nienaber en Suretha mekaar in 2019 ontmoet en daar het 'n seksuele verhouding ontstaan. Nienaber getuig in die verklaring dat hy daarvan bewus was dat sy met Leon getroud was.
In die verklaring erken Nienaber ook dat Suretha en haar familie, waaronder haar ma, suster, broer en skoonsuster, gereeld by sy huis in Parys gaan kuier het. Hy sê die familie was bewus van sy en Suretha se verhouding.
Volgens Nienaber het Suretha verskeie kere vir Leon sleggesê en ook aan hom (Nienaber) erken dat sy ongelukkig in haar huwelik met Leon is. Sy het glo vir Nienaber gesê dat Leon haar aan haar arm geruk het en aangevoer dat daar soortgelyke voorvalle was.
"Ek en Suretha het op 'n keer oor egskeiding gepraat. Sy het egter gesê dat dit nie 'n opsie is nie, want Leon sou haar nie uitlos nie en dat haar kinders daaronder sou ly. Ons het saam besluit dat ek vir haar sal wag totdat die kinders uit die skool is en ons dan sou saam wees," het Nienaber in sy verklaring gesê.
In die verklaring getuig Nienaber dat Suretha in Junie of Julie verlede jaar vir hom 'n splinternuwe R1M Yamaha-motorfiets gekoop het en vir hom gesê het dat sy dit vir hom gekoop het omdat "hy altyd almal help en hy dit verdien".
Nienaber erken in sy verklaring dat Suretha kort daarna, tussen Augustus- en Septembermaand, verskeie kere aan hom gesê het dat sy vir Leon gaan laat uithaal. Hy sê hy het haar deurentyd afgeraai om dit te doen omdat "dit nie 'n oplossing is nie en dat sy aan haar kinders moet dink". Volgens Nienaber het sy hom ook gevra of hy iemand ken wat sulke goed kan doen. Nienaber sê hy het vir haar gesê dat hy sal kyk, maar dat hy nie regtig sulke mense ken nie. Hy het egter nie daaroor navraag gedoen nie.
"In 'n latere stadium het sy vir my gesê dat sy 'n ou ken wat 'n familievriend is, wat enigiets vir haar sal doen. Ek het egter aan haar gesê dat sy alles moet los," het Nienaber in die verklaring gesê.
Volgens Nienaber het hy en Suretha die oggend van Leon se moord nog kontak gehad, maar glad nie oor die beplande moord gepraat nie. Hy is later deur Suretha se skoonsuster in kennis gestel dat Leon vermoor is.
Volgens Nienaber was hy en Suretha teen die tyd wat Nienaber die verklaring afgelê het, steeds in 'n verhouding.
Suretha het tydens die hofverrigtinge die buite-egtelike verhoudings en haar betrokkenheid by die moord ontken.
Cloete het namens die staat aangedui dat Suretha se borgtogaansoek teengestaan moet word oor haar seksuele verhoudings met ander mans en omdat daar geen dwingende redes aangevoer is om borgtog te regverdig nie. Cloete het ook aangevoer indien Suretha op borgtog vrygelaat word, sy die hofverrigtinge kan ondermyn en die staatsgetuies kan probeer nader of beïnvloed.
Van Vuuren se pleitooreenkoms is ook deur Cloete in die hof voorgelees. Hy sal as staatsgetuie tydens die verhoor dien. Hy is reeds op 25 Maart in die hooggeregshof in Kimberley ingevolge die pleitooreenkoms gevonnis.
Uit die pleitooreenkoms blyk dit dat Van Vuuren die middelman tussen Suretha en die verneemde moordenaars, Williams en Bareki, opgetree en in die buit gedeel het.
Suretha se borgtogaansoek gaan op 17 Mei voort. Sy sal dan saam met Williams en Bareki in die hof verskyn.
Bejaarde susters in plaasaanval beseer
SR-lid van Maties sterf in tref-en-trap
Sy wou nie skei nie want haar kinders sou daaronder ly? En die kinders ly nie nou omdat hulle pa so koelbloedig vermoor is en hulle ma dalk op pad is tronk toe nie? Sy is 'n berekende moordenaar en het klaarblyklik nie respek vir die huwelik of vir 'n lewe nie. Ongelukkigheid is een ding, maar slu en gewetenloos is 'n perd van 'n ander kleur.
Gooi haar in die tronk. Dis baie lekker daar.
Gooi haar in dai koue selle en gooi di sleutels weg!
Ai en nou moet die kinders sonder albei ouers groot word. Hoe selfsugtig kan mense nie wees nie!!!!
Lei haar kinders nie nou erger om te besef dat hul mamma verantwoordelik is vir hulle pappa se moord nie. Nee wat 'n vrou met sulke dubbel standaarde hoort vir ewig en altyd in 'n tronksel. Die kinders sal beter af wees sonder haar invloed.